সন্তোষপুর স্টেশনে আগুন, বন্ধ ট্রেন চলাচল, পুড়ে ছাই ১২টি দোকান!

কলকাতা: মঙ্গলবার সাতসকালে ভয়াবহ অগ্নিকাণ্ড দক্ষিণ ২৪ পরগনা সন্তোষপুর স্টেশনে (Santoshpur Rail Station) । স্টেশন চত্বরের একটি দোকানে আগুন লেগে যায়। সকাল ৭টা নাগাদ ১ নং প্ল্যাটফর্ম থেকে আগুনের লেলিহান শিখা দেখতে পান রেলযাত্রীরা। দাউদাউ আগুন দ্রুত ছড়িয়ে পড়ে। গোটা স্টেশন চত্বর কালো ধোঁয়ায় ঢেকে যায়। এই অগ্নিকাণ্ডের জেরে শিয়ালদহ দক্ষিণে বজবজ শাখায় ট্রেন চলাচল বন্ধ। শিয়ালদহ থেকে মাঝেরহাট পর্যন্ত আপ ও ডাউন লাইনে আপাতত ট্রেন চলছে। দমকল দেরিতে এসেছে বলে অভিযোগ। ততক্ষণে প্ল্যাটফর্মের প্রচুর ছোট দোকান ভস্মীভূত হয়ে গিয়েছে বলে খবর। এই মুহূর্তে যুদ্ধকালীন তৎপরতায় আগুন নেভানোর কাজ চলছে। আতঙ্কিত স্টেশন লাগোয়া এলাকার বাসিন্দা থেকে নিত্যযাত্রী সকলেই।

জানা গিয়েছে, সকাল সাতটা নাগাদ আগুন লাগে সন্তোষপুর স্টেশনের (Santoshpur Fire) এক নম্বর প্ল্যাটফর্মের পাশে ওভারব্রিজের সামনে। প্রথমে একটি দোকানে আগুন লাগলেও মুহূর্তের মধ্যে আগুন ছড়িয়ে পড়ে একাধিক দোকানে। আগুনের লেলিহান শিখা স্টেশনের টিনের শেডও ছাড়িয়ে যায়। রেল সূত্রে জানা গিয়েছে, সন্তোষপুর স্টেশনের ১ নম্বর প্ল্যাটফর্মে বেশিরভাগ দোকানগুলি জামাকাপড়, চা ও নানা ছোটখাটো সামগ্রীর বিক্রি হয়। দোকান গুলির বেশির ভাগ ত্রিপল দিয়ে তৈরি। পুজোর মুখে ব্যবসায়ীরা নতুন সামগ্রী এনেছিলেন বিক্রির জন্য। অগ্নিকাণ্ডে অধিকাংশ দোকানই পুড়ে ছাই। বড়সড় লোকসানের মুখে পড়ে মাথায় হাত তাঁদের। দাহ্য পদার্থ দিয়ে দোকান ও ঝুপড়িগুলো তৈরি হওয়ায় বেশির ভাগই জ্বলে গিয়েছে। স্থানীয় সূত্রে জানা গিয়েছে, পুড়ে ছাই স্টেশন সংলগ্ন ১২টি দোকান। তবে হতাহতের কোনও ঘটনা ঘটেনি। প্রাথমিক অনুমান, শর্ট সার্কিট থেকেই লেগেছে এই আগুন। দোকানগুলি একে অপরের সঙ্গে যুক্ত তাই দ্রুত ছড়িয়ে পড়ে আগুন।

আরও পড়ুন: রাজ্যজুড়ে তুমুল ঝড়বৃষ্টির পূর্বাভাস! কবে থামবে দুর্যোগ? জেনে নিন

ধোঁয়া ও আগুনের কারণে শিয়ালদহ দক্ষিণ শাখায় ব্যাহত হয় ট্রেন চলাচল। রেল যাত্রী নিরাপত্তার স্বার্থে সন্তোষপুর স্টেশন পর্যন্ত রেল চলাচল বন্ধ রেখেছে। ব্যাপক ভোগান্তিতে পড়েন বজবজ শাখার নিত্য যাত্রীরা। মোট চারটি ইঞ্জিন ঘণ্টার পর ঘণ্টা চেষ্টা চালিয়ে আগুন নেভানোর চেষ্টা করে। তবে এখনও পুরোপুরি পরিস্থিতি আয়ত্তে আসেনি। দমকল আগুন পুরোপুরি আয়ত্তে আনলেই পরিষেবা স্বাভাবিক করা হবে বলে জানিয়েছেন শিয়ালদহের ডিপিও একলব্য চক্রবর্তী। আগুন নেভার পর ১০টার কিছু পরে ফের ওই লাইনে ট্রেন চলাচল শুরু হয়।

দেখুন ভিডিও